Xunta pola defensa de la llingua
#000000
Mira que nos hubiera prestao dedicar güei a la xente de Bloque-UNA esti cantar... pero nun va poder ser. Vamos tener que rescatar esta otra que yá-yos la dedicaremos a la xente d’UNA tres de les elecciones españoles de 2008.
#000001
El casu ye que los peores pronósticos se cumplieron. Hailos que lo vían venir (recuerda Carlos X Blanco nun post escritu coles tripes...) nosotros nun esperábamos tamaño desastre, non d’esta manera.
#000003
La verdá ye que se podían dar mil xustificaciones pa que la suma de Bloque y UNA se quedara en poco menos de siete mil votos, errores propios y circunstancies adverses (mui adverses), que fixeron que l’ultimu y más serio intentu del asturianismu por llevantar la cabecina viniera a repetir resultaos del asturianismu de va un cuartu de sieglu. Los resultaos que llograra un entós flamante Partíu Asturianista nes elecciones autonómiques de 1987. Aquello foi l’entamu d’un proceso que llevó a algamar un diputáu pal asturianismu nos comicios siguientes. Lo d’agora yá veremos.
#000004
Hai quien yá ta falando de que l’asturianismu morrió dafechu (boutade) y otros que too pasa pola xuntanza, xuntanza, xuntanza. Pero nun paez claro que xuntos la cosa fuera muncho más allá. Amás, ye evidente que hai xente que nun quier nin falar d’ello, y casi paecía que nun teníen otru obxetivo que dir a la escontra y torpedear lo que facíen pela so parte BA-UNA.
#000005
La pantomima d’esta semeya distribuida poles webs asturianistes como si se hubiera fecho na cueva de Bin Laden, el ‘democracy for Asturies’, el menospreciu a quienes intenten llevantar cabeza d’otra manera, les veleidaes del estilu ‘l’asturianismu soi yo, lo demás ye puxarra ḥipi’... son too síntomes claros de que buscar la xuntanza de tol asturianismu hasta agora, yera gastar enerxía innecesaria.
#000006
Lo que naide nun puede negar, ye que si n’estos años últimos hebo un intentu de ‘construir’ daqué, el resultáu foi la candidatura de Bloque-UNA. Vémoslo como la xunión de les dos ‘corrientes’ más inquietes, actives y series del asturianismu d’izquierdes, que d’una banda ensayaron la estratexa ‘entrista’ con Izquierda Xunida, y de la otra foron axuntando fuerces dende Ias, Andecha Astur y demás.
#000007
El resultáu foi’l de una de les campañes electorales más dignes del asturianismu en años, con una probitú de medios bultable, con un ningunéu, cuando non ocultación (¡¡ai los medios asturianos y l’asturianismu!), pero que foi quien a despertar esperances n’unos cuantos.
#000008
Pero ye evidente qu’esi guañu que ye Bloque-UNA ta entá un poco verde, ye feble tovía. Nun foi quien a contrarrestar el populismu d’IU na campaña, qu’arrampuñó tol voto izquierdista al que podía aspirar BA-UNA faciendo como que nun gobierna n’Asturies, y faciendo suyo el movimientu 15M. Tampoco foi quien a esparder la so imaxe por riba d’otres opciones a guelpe de propaganda, y el día de reflexón vímonos desplicando quién yera Rafa Palacios y el Bloque-UNA a persones del nuesu entorno familiar.
#000009
Tal vez l’arranque de la opción BA-UNA nun fuera’l más propiciu. El fechu de que, a quienes siguimos esti mundín ‘dende fuera’, nos sorprendiera la candidatura de Rafa Palacios y la ausencia y el silenciu de Quico Valledor, nun paecía el meyor entamu. Muncho menos si vemos qu’apareyao a ello ta la dimisión de Faustino Zapico na dirección d’UNA ensin esplicación dala, y ye que paez que tolo que se cuez nel asturianismu se decide nel trasteru de la mansión de vacaciones de, otra vuelta, Bin Laden.
#000010
Con too, pensamos qu’esa ye la vía, y qu’el trabayu desendolcao n’estos meses pola xente de BA-UNA tien que continuar, tien que dir enantando, axuntando los apoyos de tolos que quieren ‘democracy for Asturies’, facese ver. Los próximos cuatro años van ser mui duros, y tien qu’haber quien tea ehí -nel parlamentín o fuera, nes cases conceyu y na cai-, canalizando la voz de quienes tamos excluyíos del sistema políticu asturianu. Lo que ye evidente, ye que entama un ciclu nuevu n’Asturies, na política asturiana y, tamién, de xuru, nel asturianismu. Nosotros queremos tar ehí y poner de nuestra parte. Xente de Bloque por Asturies y d’UNA, nun mos falléis agora.
#000011
Ye la hora de la xuntanza... de votos
#000012
Si dalgo pon n’amuesa la encuesta qu’ayeri espublizara’l CIS ye que l’asturianismu cuerre’l peligru serio de desapaecer totalmente del mapa políticu asturianu. Ente les distintes candidatures que se presenten, namás la de Bloque por Asturies-UNA apaez con posibilidades de salise por poco del mecigayu ‘otros partios’. La encuesta-y da un 1,1% d’estimación de voto, per baxo incluso d’UPYD. A partir d’ehí, partíos como Uras-Pas o Conceyu Abiertu, Ideas, Frente de la Izquierda, Pacma, Los Verdes-Grupo Verde, Frente Nacional-MSR, el Pdyc del cura La Manxoya y maroto’l de la moto, repartiríense un 2,9% del votu a ‘otros partíos’. El panorama, pa los que sentimos entá la necesidá de que l’asturianismu seya quien a participar, a influir na cosa pública de la provincia, ye murniu enforma.
#000013
Nos tiempos últimos, mientres la estratexa d’anulación del asturianismu en xeneral (cultural y políticu) avanzaba dende les esferes de poder n’Asturies (por dios, que l’unicu periódicu qu’anunciara con xeitu la manifa de la Xunta Pola d’esta tarde ye l’Avui!), los líderes políticos del nacionalismu o el rexonalismu asturianu nun fueron quien a fraguar la necesaria xuntanza de fuerces y abrir un camín de futuru pa esti movimientu políticu. Hailos que más que trabayar por ello, paecía qu’enredaben pa que nun se fixera ren. Pero nun ye esti’l momentu d’echar culpes.
#000014
Énte esa falta d’enfotu de los líderes políticos, a lo meyor habría que pensar que los que votamos, esi porcentaxe de población qu’ apuesta por que Asturies seya un país consciente de sí mesmu; podemos facer muncho pola masuñada xuntanza. Y podemos facelo votando.
#000015
Nun ye ‘por dar males noticies’, pero hai series posibilidaes de que l’asturianismu quede dafechu fuera de la Xunta Xeneral nestes elecciones por primer vez dende 1991. Dende entós, fuera la Coalición Asturiana de Pas-UNA, el Pas solu, la Uras o el Bloque por Asturies con IU, l’asturianismu tuvo presente de dalguna manera nel parlamentín. Esta vez, difícilmente un asturianista se puede conformar cola presencia de Foro Asturias, non ya solo por Cascos, sinon pola bultable presencia nos sos ‘cuadros’ de cabezaleros n’Asturies de la mui sincera Fundación para la Defensa de la Nación Española (Denaes), ente otros peculiares integrantes d’esa especie d’exércitu de rebotaos.
#000016
Nun hai otra. Si queremos evitar la extinción d’esta forma de ver el mundu y la realidá d’Asturies, habrá que tomar midíes, y midíes d’urxencia que pasen por dir toos a una y votar una candidatura asturianista, una candidatura que de dalguna manera seya quién a dicir qu’equí sigue habiendo país.
#000017
Volviendo a les encuestes, podemos ver que los resultaos de la acabante d’asoleyar pol CIS (fecha ente marzu y abril) ye mui asemeyada a la que va un mes espublizara precisamente Bloque-UNA, y que-y daba a la coalición asturianista un diputáu. La del CIS repartía los 45 escaños ente’l PSOE (19), PP (16), FAC (7) e IU (3), mientres que la fecha por encargu de Bloque-UNA namás analizaba datos de la circunscripción central y repartía los 34 escaños correspondientes ente PSOE (14), PP (9), FAC (6), IU (4) y BA-UNA (1).
#000018
Ensin xéneru de duldes, esta última encuesta, anque ‘de parte’, ye la que más s’avera a la fecha pol muérganu públicu estatal d’estudios demoscópicos, especialmente no que cinca al repartu de les fuerces mayoritaries. Distintu ye lo que pasa col baille de diputaos de los dos grupos minoritarios: IU sacaría 4 ó 3 diputaos, y BA-UNA algamaría 1 ó 0. Y paez que, atendiendo a la prospección del CIS, nel momentu en que se fizo la encuesta Bloque-UNA taba más cerca del cero e IU del 3. (Los márxenes d’error, sicasí, son del 3,5%, un porcentaxe que ya de por sí puede suponer hasta dos diputaos).
#000019
Pero lo que paez evidente, ye que a la vista de les encuestes más importantes de les espublizaes hasta agora, si hai una opción de que l’asturianismu entre na Xunta Xeneral, esa ye la de Bloque-UNA.
#000020
Al marxe de que les tendencies de voto seyan eses, tamién la opción de Bloque-UNA gana, dende’l nuestru puntu de vista, otres comparaciones. Actualmente, ye l’intentu más serio de facer una propuesta política xenuinamente asturiana y asturianista na que dalgunos, dende fuera del asturianismu, ven como un guañu de BNG ‘a la asturiana’. Con tolos ‘peros’ que munchos puean dar al so ‘izquierdismu internacionalista’, al usu d’asturines ensin estrella colorada o a los pendientinos de Rafa Palacios, lo cierto ye que na precampaña fízose evidente que ye la propuesta más ilusionante y con puxu del espectro ‘asturianista’.
#000021
Naide va negar a estes altures nada a Xuan Xosé Sánchez Vicente y lo que pa too asturianista supunxo nel so momentu Conceyu Bable o el Pas, partíu que preside dende la so fundación va 26 años, y col que se presenta a les elecciones dende va 24 años. Pero ye evidente que toa figura pública, por mui rellumante que seya, como ye’l casu, sufre un desgaste. De fechu, los cabezaleros d’Uras qu’avecen a acompañalu nes sos apariciones públiques últimes, tal paecen empleaos de pompes fúnebres qu’asperen l’entierru definitivu d’esta vía del asturianismu. Lo que podía aportar el Pas, que foi munchu, ya se vio nel cuartu de sieglu pasáu. Agora a lo meyor ye’l momentu d’intentar otres víes y dexar pasu a otros que, pudiendo dicir lo mesmu, quizás lo digan d’otra manera más efectiva. Quizás.
#000022
Y tampoco-y vamos restar méritos a esa xente de Conceyu Abiertu que se sienten firmes nunes convicciones y una visión de la realidá que, temen, se dilirá si acepten determinaes táctiques de xuegu. Ye cierto que, dacuando, la radicalidá na defensa de principios ideolóxicos ye la única forma de plantar cara a los que tienen tolos resortes del poder, pero tampoco ello tien que confundise col inmovilismu. Un inmovilismu al que, les más de les veces, nun se-y ve xacíu dalu. Pa nun movenos de onde tamos, ¿faen falta organizaciones? ¿Paga la pena presentase a unes elecciones?
#000023
Nos creemos que sí que paga la pena presentase a les elecciones. Pero presentase pa ganar. Pa facer daqué. La victoria del asturianismu nun va ser otra que la de superar toles torgues que dende’l poder económicu, políticu y mediáticu de la provincia se ponen a una alternativa política que, de medrar, diba supone-yos un grave problema. Corrientes polítiques que discutan les esencies del nacionalismu españolista son tolerables en País Vascu y Cataluña, incluso en Galicia o Canaries. Tamién n’Aragón o Andalucía. Pero n’Asturies, na ‘cuna d’España’, non fíu non.
#000024
Por eso, de nosotros, de los asturianos, va depender que se superen eses torgues. Llevamos tiempu esperando que quienes tan al frente de los partidinos políticos asturianistes se pongan d’alcuerdu, pidiéndo-yos intelixencia y que miren pol futuru del país. A lo meyor va siendo hora de que la xuntanza alcance tamién a la base, al votu. Obviando pequeñes diferencies, defectos, pero salvando los muebles y aniciando a partir de xunu una etapa nueva pal asturianismu que, esperemos, seya pa bien. Por eso, y parafraseando a Inaciu Iglesias (nun tengais miéu, nun vamos de candidatos casquistes) “si fuéramos Xuan Xosé o Mariu Arbesú, pidiríamos el votu por Bloque-UNA, pidiríamoslu si lo fuéramos... pero nun lo somos”. De xuru Bloque-UNA nun ye lo que toos desearíen que fuera. Pero ye lo meyor que tenemos y podemos facer por qu’ameyore día a día, toos, en xuntanza.
#000025